箴仲殊
作者：孚禪師
朝代：宋

paragraphs: 大道久凌遲，正風還陊隳。
無人整頹綱，目亂空傷悲。
卓有出世士，蔚爲人天師。
文章通造化，動與王公知。
囊括十洲香，名翼四海馳。
肆意放山水，灑脫無羈縻。
雲輕三事衲，瓶錫天下之。
詩曲相間作，百紙頃刻爲。
藻思洪泉瀉，翰墨清且奇。
惜哉大手筆，胡爲幽柔詞。
願師持此才，奮起革澆漓。
騖彼東山嵩，圖祖進豐碑。
再續輔教編，高步凌丹墀。
它日僧史上，萬世爲蓍龜。
迦葉聞琴舞，終被習氣隨。
伊予浮薄人，贈言增忸怩。
倘能循我言，佛日重光離。